google/wiki40b huggingface dataset:
Verdenscupen i hurtigløp på skøyter 2016/17

Verdenscupen i hurtigløp på skøyter 2016/17 (Offisiell: ISU World Cup Speed Skating 2016–2017) er en serie av internasjonale hurtigløp på skøyter-konkurranser som arrangeres gjennom hele 2016/17-sesongen. Sesongen startet den 11.–13. november 2016 på Heilongjiang Indoor Rink i Harbin, Kina og var ment avsluttet med verdenscupfinalen den 10.–12. mars 2017 på Uralskaja Molnija i Tsjeljabinsk, Russland. Verdenscupfinalen er siden blitt fjernet arrangert i Russland på grunn av McLarens dopingrapport. Nytt sted for verdenscupfinalen er i Sørmarka Arena ved Stavanger, og istedenfor et 3-dagers stevne som det skulle vært i Tsjeljabinsk så blir verdenscupfinalen i Stavanger arrangert over kun to dager 11.–12. mars 2017 men med de samme øvelsene. I finalen er det jo begrenset til de beste rangerte utøverne i verdenscupen så langt.
Totalt blir seks konkurranse-helger avholdt ved seks forskjellige arrangørsteder, og det blir konkurrert i 20 enkeltcuper (ti for menn, og ti for kvinner), og 88 enkeltløp skal arrangeres. I tillegg, er det to Grand World Cups, en for menn og en for kvinner, hvor alle individuelle løp, uansett distanse, teller.
Verdenscupen er organisert av International Skating Union (ISU).
Misjonen Jesus Leger

Misjonen Jesus Leger (forkortet MJL) er en kristen stiftelse etablert i 1990 av Svein-Magne Pedersen. MJLs formål er å drive misjon, evangelisering og forbønn for syke og sjelesorg. Stiftelsens senter ligger på Hægeland i Vennesla kommune. MJL har siden desember 1990 gitt ut bladet Legedom. Stiftelsen driver dessuten en andaktstelefon kalt «SOS Helse» som det koster 14 kr pr. minutt å ringe til.
Pycnosiphorus philippi

Utseende

En nokså liten (12–17 millimeter), avlang, svart eller brunsvart hjortebille. Oversiden har en sidekant kledt med oransje skjell på pronotum og dekkvingene. Hannens kjever er nokså store og sigdformede, med en firkantet, innoverrettet tann nær roten. Hodet er omtrent dobbelt så bredt som langt, kraftig punktert, pannen med en stor, U-formet grop foran og en kort, opphøyd kjøl ("øyenbryn") over hvert fasettøye. Pronotum er litt avrundet firkantet og har en stor, oval grop i midten, denne er tilspisset foran. Beina er svarte, leggene på forbeina med 6-7 tenner.

Levevis

Artene lever i tempererte skoger, oftest høytliggende.

Utbredelse

Arten er utbredt i Chile og tilgrensende områder av Argentina.
Laurie Hughes

Liv og spillerkarriere

Han vokste opp i Liverpool i Merseyside i England. Han var en sterk og talentfull midtstopper, som var veldig flink til å lese spillet til motstanderen, og stoppe det.
Hughes signerte for Liverpool fra Tranmere Rovers, hvor han hadde spilt som junior. Hans første kamp for sin nye klubb kom ikke før 5. januar 1946 i en 2-0 seier i FA-cupen på Sealand Road i Chester. Hans første og eneste mål for klubben kom mot Preston North End på Anfield den 8. desember 1951.  
I den første sesongen etter andre verdenskrig hjalp han klubben og vinne det første seriemesterskapet på 24 år.
Han ble i 1950 Liverpools første spiller i et verdensmesterskap da han spilte for England i VM i fotball 1950. Her fikk han sine tre eneste kamper på landslaget.
I 1952/53-sesongen rykket Hughes og Liverpool ned til andredivisjon. Han spilte sin siste kamp for Liverpool i 1957 mot Charlton den 28. september, 33 år gammel. Men han var lojal mot klubben han elsket og la ikke opp før i mai 1960.
Shap-'ng Tsai

Shap-'ng Tsai (kinesisk: 十五仔) var en kinesisk pirat som var aktiv i Sørkinahavet fra rundt 1845 til 1859. Han hadde kommando over omtrent 70 djunker med sjørøverbase i bukten Tien-pai i prefekturet Yangjiang på Guangdongs kyst vest for Macao. Kystbyer og handelsfolk betalte beskyttelsespenger til Shap-'ng Tsai for ikke å bli angrepet. Kinesiske krigsskip risikerte å bli tatt, og deres offiserer holdt fanget for løsepenger. Den kinesiske regjering tilbød ham amnesti og en offiserspost, men han tok ikke imot.
Våren 1849 fikk Tsai skylden for senkingen av ett amerikansk og tre britiske opiumsskip. I september seilte da en skvadron britisker skip til Tien-pai der de fant 100 kaprede skip som ble holdt for løsepenger, men de klarte ikke å lokalisere piratenes hovedstyrker. Måneden etter forfulgte tre britiske skip piratene inn blant øyene og kanalene ved Haiphong. Britene var tallmessig underlegne, og kjempet mot piratene i to døgn. De klarte å ødelegge 58 djunker med 1200 kanoner og mannskaper på 3000 sjørøvere. Tsai kom seg unna med seks mindre djunker og 400 mann. Senere overgav han seg til den kinesiske regjering, og tok imot offisersposten han var blitt tilbudt.
Opistoclanis hawkeri

Utseende

En nokså stor (vingespenn 85-90 millimeter), langvinget, brun svermer. Vingene er omtrent uten tegninger.

Levevis

Arten er funnet mellom 900-2800 meter over havet.

Utbredelse

Den er utbredt i Yunnan-provinsen i Kina og tilgrensende områder i Laos, Thailand og Vietnam.
Islandsk mesterskap på skøyter allround

Islandske mesterskap på skøyter allround var et sammenlagtmesterskap på skøyter for Island. Mesterskapet ble arrangert flere ganger på 1950- og 1960-tallet. Kristján Árnason og Bjørn Baldursson har begge tre mesterskap blant herrene mens Edda Indriðadóttir har tre mesterskap blant damene.

Medaljevinnere sammenlagt

En foreløpig ufullstendig liste over islandske (nasjonale) allround mestere og sølv- og bronse-medaljevinnere i hurtigløp på skøyter. Se referanser for resultater på SpeedSkatingNews.info for det enkelte år.
Kritisk infrastruktur

Kritisk infrastruktur er infrastruktur som er kritisk for samfunnet, og som ved en alvorlig svikt medfører at samfunnet ikke vil være i stand til å opprettholde de leveranser av varer og tjenester som befolkningen trenger.
Undersøkelser viser at myndigheter i eksempelvis Canada, USA, Storbritannia, Tyskland, Nederland, Sverige, Sveits og Singapore baserer arbeidet med sikring av kritisk infrastruktur på nærhetsprinsippet og ansvarsprinsippet. Dette innebærer at kriser skal håndteres på et lavest mulig organisatorisk nivå, og av den organisatoriske enhet som har ansvaret i en normalsituasjon, typisk eieren eller operatøren av infrastrukturen.

Norge

I den norske sikkerhetsloven er kritisk infrastruktur definert i § 3 som «anlegg og systemer som er nødvendige for å opprettholde samfunnets grunnleggende behov og funksjoner». I sivilbeskyttelsesloven § 3 er legaldefinisjonen «anlegg, systemer eller deler av disse som er nødvendige for å opprettholde sentrale samfunnsfunksjoner, menneskers helse, sikkerhet, trygghet og økonomiske eller sosiale velferd og hvor driftsforstyrrelse eller ødeleggelse av disse vil kunne få betydelige konsekvenser».
Røde Mølle (Fredrikstad)

Røde Mølle er et forsamlingslokale i Fredrikstad fra 1927. Det ligger tvers over for den eldste av skolene på Trara, senere kommunehus i Glemmen kommune. I årene 1927-1964 var Røde Mølle kinolokale for daværende Glemmen kommune. Etter kommunesammenslåingen inngikk Røde Mølle i en felles administrasjon av byens kinoer. Kinodriften opphørte i 1984. Etter den tid har Røde Mølle vært brukt som teaterscene og kulturhus. I 2007 ble Mølla solgt til menigheten 3:16.
Navnet har utspring i at Røde Mølle er et ombygd og påbygget lokale som tilhørte Glemmen elektriske kornmølle.
Sproget i Fare

Sproget i Fare er et essay av forfatteren Knut Hamsun. Teksten består av et angrep på rettskrivningsreformen av 1917 og noen av de sentrale personene bak den. Artikkelen ble opprinnelig utgitt i Aftenposten 9. juni 1918 og utkom senere i bokform.
Boken ble utgitt på ny i 2007 på forlag1.
Oslogjengen

Oslogjengen var en sabotasjeenhet med norske deltagere under britisk kommando som var aktive under andre verdenskrig. Enheten ble fra oktober 1943 ledet av Gunnar Sønsteby og var en del av Norwegian Independent Company No. 1 (NORIC 1) (populært kalt Kompani Linge). Gruppens navn ble gitt av sjefen for SOEs norske avdeling som «The Oslo Detachment» og deretter oversatt.

Etter krigen

I juni 1945 hadde Oslogjengen vakttjeneste for den hjemvendte kongefamilien.
Eduardo Frei (forskningsstasjon)

Historie

Stasjonen ble operativ i 1969 under navnet Centro Meteorológico Eduardo Frei etter den sittende chilenske presidenten, Eduardo Frei Montalva. På slutten av 1970-tallet bygde Chile basen Teniente Rodolfo Marsh Martin med en flystripe noen hundre meter unna. På 1990-tallet ble alle installasjonene samlet under Frei, men flystripen opprettholdt navnet Teniente Rodolfo Marsh Martin.
Friggesund

Friggesund er et tettsted i Hudiksvall kommune i Gävleborgs län i landskapet Hälsingland i Sverige. I 2010 hadde tettstedet 522 innbyggere.
Santurce kraftverk

Santurce kraftverk er et gasskraftverk med kombinert oljefyring i Baskerland i Spania. Det har en installert produksjonskapasitet på 919 MW, fordelt på 2 turbiner, herav 400 MW gassdrevet og 519 MW gass- eller oljedrevet. Dette er et av landets mellomstore fossile kraftverk målt etter installert produksjonseffekt.
Anlegget ble påbegynt omkring 1995 og stod ferdig i 2004. Operatør er Iberdrola. Brenselkilden er naturgass, olje og LNG.
De totale CO2-utslippene i 2008 var ca. 405 100 tonn, utslippskvoten var samme år 312 021 tonn.
Cara Mia

«Cara Mia» er en populærmusikksang. Den ble publisert i 1954 og ble en hit for den engelske sangeren David Whitfield i 1954 og for den amerikanske popgruppen Jay and the Americans i 1965. Tittelen betyr min elskede på italiensk.
Whitfield spilte inn sangen på platen med the Mantovani orchestra i 1954. Den innspillingen nådde de amerikanske hitlistene og i Storbritannia var Cara Mia den første platen som tilbrakte ti sammenhengende uker på den britiske singelistens førsteplass. Whitfields andre nummer én-sang var én av de bestselgende britiske platene før rock and rollmusikken kom. Den solgte godt over én million eksemplarer verden over og Whitfield sluttet seg sammen med Vera Lynn til den vesle rekken av britiske stjerner som fikk en Top 10-hit i USA.
Sangens opphav var kreditert Tulio Trappani og Lee Lange. I virkeligheten var Lee Lange et psevdonym for Whitfields produsent Bunny Lewis og Tulio Trappani var et psevdonym for sangens arrangør Mantovani.
Jay and the Americans spilte den inn på plate i 1965.

Norsk versjon

Jacob Hjelte har skrevet en norsk tekst. På norsk bærer den også tittelen «Cara Mia».
Xystrocera abrupta

Utseende

Middelsstore, avlange trebukker, med metalliske farger. Kroppen er parallellsidig. Antennene kan være betydelig lengre enn kroppen. Pronotum sider er jevnt rundede, eller med en antydet, butt tann i midten. Dekkvingene er parallellsidige eller svakt tilsmalnende bakover, med omtrent rettvinklede "skuldre".

Utbredelse

Arten finnes i Tsjad, Kamerun, Den sentralafrikanske republikk, Republikken Kongo, Den demokratiske republikken Kongo, Uganda, Tanzania og Angola.
Kampen mot glemselen. Kunnskapsvakuum i mediesamfunnet

Kampen mot glemselen var et kampskrift og en pamflett som kom ut i 1997. Den var skrevet av historikeren og statsviteren Odd-Bjørn Fure, også forskningsdirektør ved Senter for studier av Holocaust og livssynsminoriteter, og var rettet mot historikeren og spaltist i Dagbladet, Hans Fredrik Dahl, for hans mange omtaler av den kontroversielle britiske forfatteren David Irving.
Fure mente at Dahl brøt med akademiske normer, særlig i kravet til etterrettelig historieskriving, intellektuell orden og presisjon i bruken av begreper. Fure satte spørsmål ved det som han opplevde som manglende kritikk av Dahl fra fagmiljøet.
Seinere sa Fure seg lei av det han oppfattet som norske historikeres evne til å fortie fortiden. Norge er, i henhold til Fure, det eneste landet som ikke har hatt en eneste vitenskapelig studie rundt deportasjonene av jødene og norsk deltagelse på nazistisk side østfronten under den andre verdenskrigen, noe som har skuffet han.
Fure møtte kritikk fra andre, blant annet Rune Slagstad, for sin aggressive debattstil: «Fure mobiliserer i sitt felttog i bemerkelsesverdig grad et aggressivt retorisk repertoar som jeg ikke har møtt siden jeg var i de mest intense ideologiske konfrontasjoner med m-l-generalene Sverre Knutsen og Pål Steigan på 1970-tallet. Det er en debattkultur som ikke fortjener rehabilitering.»
Campolina

Opprinnelse

Spanske hester dannet på 1500-tallet grunnlaget for det som senere skulle bli rasen Campolina. Rundt 1870 krysset den brasilianske oppdretteren Cassiano Campolina en innfødt hoppe med berberblod med en pura rasa espanol-hingst. Avkommet, en hingst, ble stamfar til Campolina-rasen. Rasen er oppkalt etter Cassiano Campolina. Det er senere blitt krysset inn flere forskjellige raser, så Campolinaen som rase er ikke så ren.

Rasebeskrivelse og bruk

Stort, rett hode med store øyne. Kraftfull og kompakt kropp med mye muskelmasse. Sterke og hardføre ben. Campolinaen kan brukes til det meste av ridning og kjøring. Rasen er kjent for gangarten «marcha», som er en firtaktig gangart. Den er som en blanding mellom trav og galopp, og svært behagelig. Rasen er rolig og snill. Mankehøyden kan være fra ca. 149cm – 167cm.
Grunnkretser i Oslo kommune

Grunnkretser i Oslo kommune er delområder og grunnkretser som seksjonerer Oslo kommunes forskjellige delbydeler, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser. Oslo kommune, Utviklings- og kompetanseetaten utgir statistikk over befolkning og annet for grunnkretser og roder i årlige hefter, se lenke under Eksterne lenker nedenfor.
Vi Menn

Vi Menn er et norsk ukeblad, spesielt rettet mot menn. Det ble etablert i 1951 med Herlof Harstad som første redaktør (satt til 1968). Vi Menn satser på dokumentar- og aktualitetsreportasjer, samt allsidig stoff hovedsakelig rundt temaene populærvitenskap, bil og båt, krim, krigshistorie, jakt og friluftsliv. 
Under Vi Menn-navnet utgis også Norges største båtblad Vi Menn Båt og Vi Menn Bil TopGear, som er nest størst i sin sjanger. De kommer ut seks ganger hver i året. I bilagsporteføljen til Vi Menn finnes også Vi Menn Vitenskap & Historie, Vi Menn Bobil, Gadget og vitsebøker, samt sesongbilag innenfor blant annet norsk og internasjonal fotball, grill og OL. Til sammen 85 utgivelser, som samlet har 672 000 lesere årlig. I tillegg utgir Vi Menn en rekke bookaziner - enkeltstående utgivelser av magasiner med temaer innen krig, krim, oppfinnelser, fotball og øl. De er også en av sponsorene til Petter Northug. 
Vi Menn har også Norges største redaksjonelle pokersatsing på nett vimennpoker.no, og kårer hvert år Norges beste pokerspiller under Vi Menns pokergalla «Gullhånda». Vi Menn er organisatorisk lagt i virksomhetsområde Mann, som også utgir Villmarksliv, Jakt, Alt om Fiske og Mann. Utgiver er i dag Egmont Hjemmet Mortensen AS i Oslo, som er heleid av Egmont i Danmark. Redaktør er Alexander Øystå. Ansvarlig direktør er Axel Walø.
Jamaicas ordensvesen

Jamaicas ordensvesen består av en serie ordener for belønning av enkeltpersoner fortjenstfull innsats. Det ble først etablert i 1969, sju år etter Jamaicas uavhengighet fra Storbritannia, og erstattet delvis det britiske ordensvesenet. Jamaicas ordensvesen ble revidert i 1973 og 2002, slik at det består av seks ordener, kalt societies of honour. I tillegg har Jamaica flere medaljer. 
Jamaicas generalguvernør er ordenskansler for alle landets ordener, med ordenskanselliet plassert hos statsministerens kontor. Nominasjoner behandles av en særskilt ordenskomite, godkjennes av regjeringen og oversendes generalguvernøren for endelig beslutning om tildeling. Dronning Elizabeth II er Jamaicas statsoverhode, men Jamaicas ordenslov gir ikke monarken noen rolle i landets ordensvesen.

Britiske ordeners status

Etter innføringen av det jamaicanske ordensvesenet i 1969 har tildeling av britiske ordener til jamaicanere fortsatt. Det gjelder i særdeleshet Sankt Mikaels og Sankt Georgs orden og Den kongelige Victoriaordenen. Utnevnelse til de to høyeste gradene i disse ordenene medfører opphøyelse i ridderstanden, og denne adlingen anerkjennes på Jamaica. Den medfølgende tiltaleformen sir benyttes også.
Haraldskvedet

Haraldskvedet eller Haraldskvadet (på norrønt Haraldskvæði), er et konstruert hyllingsdikt til Harald Luva satt sammen av uavhengige dikt. Det er vanlig antatt at Harald Luva er den samme som Harald Hårfagre, men det er ikke sikkert. Deler av kvadet er trolig skrevet av skalden Torbjørn Hornklove på slutten av 800-tallet. Det er dermed et av de eldste skaldekvadene vi kjenner. Andre deler av diktet er tillagt Tjodolf fra Kvine og Audunn illskælda.
Deler av diktet handler om slaget i Hafrsfjord, som blir skildret i fargerike, og til dels bloddryppende, bilder. Andre deler beskriver et liv ved hoffet. Det inneholder flere historiske og kulturhistoriske opplysninger. 
Diktet er ett av flere som blir kalt Ravnsmål (norrønt Hrafnsmál). Det vil si en fortelling fortalt av en av Odins ravner (Hugin eller Munin).

Form

Diktet er for det meste skrevet i versemålet målahått med noen innslag av ljodahått. Målahått kan sees som en videreutvikling av eddaversemålet fornyrdislag, hvor hver linje vanligvis inneholder fire stavelser. I målahått har hver linje minst fem stavelser, og diktet virker dermed fyldigere.
Ut fra versemålet likner diktet mye på et eddadikt, men er i  likhet med andre skaldedikt svært rikt på omskrivning og sammenligninger. Her forekommer omskrivning  som Freys lek, som betyr «kamp», og Svafnis sal-næfrar, som betyr «Odins-salens never», det vil si «skjold» (Valhall var tatt med skjold).
Edward av Norwich, 2. hertug av York

Bakgrunn

Eward var sønn av Edmund av Langley, 1. hertug av York og dennes første hustru Isabella av Castilla. Hans besteforeldre på farsiden var Edvard III av England og Philippa av Hainaut. Hans besteforeldre på morsiden av kong Peter den grusomme av Castilla og Maria de Padilla.
Det er antatt at Edward ble født i Norwich.

Biografi

Han sto nær sin fetter kong Rikard II, som skapte jarldømmet Rutland for ham i 1390, og deretter gjorde ham til hertug av Aumale i 1397. Tilknytningen til Rikard II gjorde at han mistet kongelig gunst etter at kong Henrik IV overtok tronen og Edward ble fordrevet fra sitt hertugdømme. I 1400 deltok han i en konspirasjon mot Henrik IV, men endte opp med å forråde de andre konspiratørene til kongen. I 1402 etterfulgte han sin far som hertug av York, og han giftet seg med en enke, Philippa de Mohun, men det kom ingen barn fra dette ekteskapet.
Edward skrev The Master of Game (Herre av spillet), en oversettelse av den mest kjente avhandling om jakt i middelalderen, franske Livre de Chasse av Gaston Phoebus, grev de Foix, og han skrev fem kapitler på egen hånd.
Edward tok del i kong Henrik Vs krig mot Frankrike og døde i slaget ved Agincourt, det største engelske tapet i dette slaget.
Ved hans død gikk hans hertugdømme ikke øyeblikkelig til hans nevø, Richard Plantagenet, da dennes far, Richard av Conisburgh, 3. jarl av Cambridge, var blitt holdt fast på anklagen om forræderi, men den yngre Richard fikk til slutt hertugdømmet.
Som hertug av Aumerle var Edward en betydelig figur i William Shakespeares skuespill Richard II og han er også en mindre figur i stykket Kong Henrik IV. Selv om hans død blir avbildet av Shakespeare og hans regissører som et heroisk handling var det faktisk mer en ulykke sammen med mange andre franske ridder. Han var ikke i stand til stå oppreist da han falt av hesten i slagsmålet og døde hurtig av kvelning under en haug av andre menn og hester.

Titler og våpenskjold

Som sønnesønn i den mannlige familiegrenen av en monark kunne Edward bære kongedømmets våpenskjold, differensiert av en «label argent 3-point, per pale Castile and Leon». Ved hans fars død i 1402 arvet Edward også farens våpenskjold, som var de av kongedømmet, differensiert av en «label argent of three points, each bearing three torteaux gules».
Takashi Kano

Japans herrelandslag

Takashi Kano spilte 7 landskamper for Japans herrelandslag.
Annevannshøgda

Annevannshøgda er en ås i Drammen kommune, Buskerud. Med sine 557,4 moh. er den den høyeste toppen i kommunen.
Idrottslaget Gular

Idrottslaget Gular (IL Gular) er et idrettslag etablert av bygde-og bondeungdomslagene i Bergen 25. september 1946.
Laget har hatt hovedfokus på orientering og friidrett og har en lang rekke norgesmesterskap i disse idrettsgrenene.
Klubben eier Gularhuset i Sandviken. Huset er et leilighetshus kjøpt i 1974 for å gi botilbud til klubbens tilflyttede medlemmer.
«Havgula» er lagets klubbavis og har de siste årene utkommet med en utgave i året.
Stein Winge

Regissør

Winge er utdannet skuespiller, men gikk raskt over til regi. Han ble først kjent gjennom en oppsetning av Shakespeares Hamlet på Trøndelag Teater i 1972. Han var fast ansatt regissør ved Nationaltheatret i perioden 1971–1976. Etter det gjorde han en rekke oppsetninger på Den Nationale Scene.
Han har satt opp forestillinger, hovedsakelig av Shakespeare (Hamlet, Richard II, Richard III, King Lear og Othello), Goethe, Tsjekov, greske tragedier og nesten samtlige av Ibsens verker. Han er også en sterk fortolker av samtidsverk som Merlin (Tancred Dorst), Tiden og rommet (Botho Straus) og Døden og piken (Ariel Dorfman). Han har arbeidet ved samtlige norske teatre, vært teatersjef ved Nationaltheatret og gjort flere TV-produksjoner, og han har regissert flere skuespill ved Los Angeles Theatre Centre. Han har hatt oppsetninger i flere byer i Europa.
Over en 30-årsperiode har han regissert mer enn 150 oppsetninger innen opera og teater. Han er tidligere kunstnerisk leder for Torshovteatret, og var teatersjef på Nationaltheatret fra 1990 til 1992. Siden 1999 har han vært sjefregissør ved Den Norske Opera. Han satte opp der opp La traviata i 2003 og Barabbas i 2004. Under Ibsenfestivalen 2006 hadde han regien på Ibsens Når vi døde vågner. Han regnes i dag for å være en av landets ledene regissører. I 2007 instruerte han Stiklestad-spelet. 16. august 2008 var det premiere på operaen Tosca på Oscarsborg Operaen med Stein Winge som regissør. Winge var med på å etablere Oscarsborg Operaen i 1998. Han var også regissør for Wolfgang Amadeus Mozarts opera Tryllefløyten, som ble oppført på Oscarsborg Operaen i 1998.

Skuespiller

Winge har hatt biroller i filmene Afrikaneren (1966), Papirfuglen (1985) og Døden på Oslo S (1990). I 2011 hadde han en av hovedrollene i den NRK-produserte serien Koselig med peis. I 2015 var han med i Kampen om tungtvannet (TV-serie).

Priser og nominasjoner

Winge har vunnet flere priser og er utnevnt til ridder av 1. klasse av St. Olavs Orden. Han fikk Kulturprisen av Oslo by i 2006.
I 2012 ble Stein Winge nominert fra Europa til den internasjonale Emmy-prisen for beste mannlige skuespiller. Han ble nominert for en av hovedrollene i TV-serien Koselig med peis fra 2010.

Personlige forhold

Winge har vært gift med skuespilleren Kari Onstad siden 1964. Han er far til skuespiller Julie Winge, komponist Sigurd Nikolai Winge og modell og skuespiller Viktoria Winge. Han var sønn av kunstneren Sigurd Winge (f. 1909, d. 1970) og eksskuespilleren Eva.
I et intervju i 2005, på TV 2s portrett-serie Tonje Steinsland møter..., fortalte han om en vanskelig barndom med mobbing på skolen og hvordan dette preget ham i voksen alder. Det vanskelige forholdet mellom hans foreldre bidro også til at barndommen var tung .
Tormod Strand

Tormod Strand er en norsk journalist og forfatter som jobber i Dagsrevyen på NRK. Han vant i 2007 en norsk journalistpris for undersøkende journalistikk, SKUP-prisen. Har utga boken Suaads reise; en dokumentar om kjønnslemlestelse, i 2008. I 2010 ga han ut Farvel til et våpen, en reportasjebok om prosessen som ledet fram til forbudet mot klasevåpen.
Benewah County

Historie

Fylket ble grunnlagt 23. januar 1915 og har fått sitt navn etter indianerstammen Couer d'Alenes høvding.